CELEX: 62021TN0731
Language: sk
Date: 2021-11-16 00:00:00
Title: Vec T-731/21: Žaloba podaná 16. novembra 2021 – Společnost pro eHealth databáze/Komisia

24.1.2022   
            
            
               SK
            
            
               Úradný vestník Európskej únie
            
            
               C 37/43
            
         
      Žaloba podaná 16. novembra 2021 – Společnost pro eHealth databáze/Komisia
      (Vec T-731/21)
      (2022/C 37/57)
      Jazyk konania: čeština
      
         Účastníci konania
      
      
         Žalobkyňa: Společnost pro eHealth databáze, a.s. (Praha, Česká republika) (v zastúpení: P. Konečný, advokát)
      
         Žalovaná: Európska komisia
      
         Návrhy
      
      Žalobkyňa navrhuje, aby Všeobecný súd:
      
                  —
               
               
                  zrušil rozhodnutie Komisie C(2021) 6597 z 2. septembra 2021,
               
            
                  —
               
               
                  uložil žalovanej povinnosť znášať svoje vlastné trovy konania a nahradiť trovy konania, ktoré vznikli žalobkyni v tomto konaní.
               
            
         Dôvody a hlavné tvrdenia
      
      Na podporu svojej žaloby žalobkyňa uvádza štyri žalobné dôvody.
      
                  1.
               
               
                  Prvý žalobný dôvod je založený na porušení zákazu retroaktivity a nesprávnom uplatnení prísnejších podmienok pre zapojenie sa do projektu.
                  
                              —
                           
                           
                              Žalobkyňa tvrdí, že žalovaná sa nemôže odvolávať na povinnosti vyplývajúce z nezáväzného dokumentu, o ktorom strany nevedeli a nikdy sa na jeho použití nedohodli.
                           
                        
                              —
                           
                           
                              Žalobkyňa ďalej tvrdí, že odkaz na povinnosti vyplývajúce z tohto nezáväzného dokumentu použila žalovaná v rozpore s predmetnou zmluvou o poskytnutí dotácie.
                           
                        
                              —
                           
                           
                              Žalobkyňa zároveň tvrdí, že žalobkyňa porušila zásadu zákazu retroaktivity tým, že sa odvolávala na uplatnenie prísnejších formálnych požiadaviek vyplývajúcich z dokumentu vypracovaného po podpísaní zmluvy o poskytnutí dotácie.
                           
                        
            
                  2.
               
               
                  Druhý žalobný dôvod je založený na porušení zásady zákonnosti právneho aktu tým, že neboli zohľadnené predložené dôkazy.
                  
                              —
                           
                           
                              Žalobkyňa tvrdí, že žalovaná v záverečnej správe o finančnom audite nezohľadnila dôkazy predložené žalobkyňou, hoci tak mala urobiť, čím porušila zásadu zákonnosti právneho aktu.
                           
                        
                              —
                           
                           
                              Žalobkyňa ďalej uvádza, že predložené dôkazy boli poskytnuté na žiadosť audítora.
                           
                        
            
                  3.
               
               
                  Tretí žalobný dôvod je založený na porušení zásady zákonnosti právneho aktu, keďže došlo k chybe v počítaní.
                  
                              —
                           
                           
                              Žalobkyňa tvrdí, že žalovaná sa dopustila chyby pri určení sumy, z ktorej sa vypočítala konečná suma, ktorú má žalobkyňa vrátiť žalovanej.
                           
                        
                              —
                           
                           
                              Žalobkyňa tvrdí, že ak by mala vrátiť sumu vypočítanú žalovanou, vrátila by sumu, ktorá jej nikdy nebola poskytnutá, takže by vrátila žalovanej podstatne vyššiu sumu.
                           
                        
            
                  4.
               
               
                  Štvrtý žalobný dôvod je založený na porušení zásady proporcionality.
                  
                              —
                           
                           
                              Žalobkyňa tvrdí, že jej mala byť priznaná náhrada osobných nákladov minimálne vo výške priemerných odmien príslušných zamestnancov v rokoch 2008 až 2011 v IT spoločnostiach v Českej republike. Žalobkyňa považuje nepriznanie týchto nákladov žalovanej za nespravodlivé a neprimerané.